Nous Katherine de Jonvile, dame d’Andelot, façons savoir à touz que nous, pour nous et pour noz hoirs, havons baillié, delivré et outroié, baillons, delivrons et outroions à très haut baron et poissant, nostre chier et bien amey seignour mons. Hugue de Chalon, signour d’Allay, pour luy et pour ses hoirs et ces qui cause auront de luy, tout le droit, action, raison, reclamacion, signorie et chalonge que nous havons, havoir poons et devons, pour raison de douaille, à Cusel, es appartenances, appendises et en toute la chestellenie de Cusel, et autre part, en quelque leu que ce soit et coment que on le puisse appeler, soit en fié, rierefiez, demeneures, et en toutes autres rentes et choses, quex qu’elles soient et coment que l’on puisse appeler, pour doux cenz livrées de terre à tornois, que lidiz sires d’Allay nous a bailliés et delivrez, assis et assigney, à nostre vie tant soulement, sus les choses cy après devisées, c’est à savoir sus la maison fort de Regne, les molins, le pontenaige, la messerie, le peaige, les tailles, la justice et signorie des homes de Regne et de La Chapelle, la taille, justice et signorie de sept maignies d’omes que lidiz Hugues a à By, huit septures de prey assises ou terretoires de Regne, les censes et l’avenerie de Regne, un bichet de froment de rente à Regne, ses bois de Regne, les servises des pescheours de Regne, et la pescherie en la reviere de Louhe. Et ces choses dessusdites nous a baillié lidiz Hugues, à nostre vie tant soulement, pour les dites doux cenz livrées de terre à tornois. Et est à savoir que lidiz Hugues a retenu à luy ses vignes de Regne, l’achat des vins, ansi con acostumé l’avoit de prendre à temps de vendenges, l’eschoite de la chestellanie de Regne entierement, la mainmorte en toute la chestellenie de Regne, et à By assiment, et que il puisse faire peschier en la reviere de Louhe toutes foiz que luy plera; les loux des vendues et de touz autres contraict fait à Regne, en la chestellenie et à By auximent, la justice et signorie en toutes les choses retenues à luy, et retenuz encor à luy cenz soudées de terre sus le pontenaige, la messerie et le peaige que il a donez à mons. Hugue de Chaiz, son chapellain. Encor est à savoir que toutes les choses que lidiz Hugues nous a bailliez et delivrey pour lesdites doux cenz livrées de terre sunt, doivent estre et demorer dou fiez doudit Hugue, et que lidiz Hugues, cil qui cause auront de luy et ses genz poent, doivent aler et passer par Regne à armes et recepter par temps de guerre et de paix, toutes foiz que adit Hugue, à ses hoirs et à ses genz plaira. Et toutes foiz que lidiz Hugues, sui hoirs et ses comandement nous bailleront et delivreront mil livres de bons petiz tornois ou d’estevenens à une foiz ensamble, nous sumes tenue et devons baillier et delivrer adit Hugue et à ses hoirs ou à son comandement, senz nulle dilaccion faire et senz empachement mettre, la maison fort de Regne et toutes les choses dessus devisées, que lidiz Hugues nous a assis et delivrey pour lesdites doux cenz livrées de terre. Et par ensi, etc. En tesmoignaige de laquel chose, nous avons mis nostre grant seal pendant en cex presentes lettres, et havons requis et supplié honorable persone et discrete l’official de la court de Besençon... que il vuille metre le seal de ladite court de Besençon en cex presentes lettres, ensamble nostre grant seal... Faites et donées le mardi après les Bordes, l’an mil trois cenz dix et huit, presenz mons. Guillaume Galois, bailliz mons. de Chalon, Hombert de Bletterens, chestelain de Cusel, maistre Mathé Palanchart, mons. Drue de Coine, juge mons. de Chalon, et maistre Estene de Bletterens, clerc, tesmoing à ce apelez especialment et requis.